《郡人请开旧江口因往视之而作》
宋代·晁公溯

大江何时来，齧我千步堤。
居人念水至，前年拆鸡栖。
浸淫势未已，老圃忧夏畦。
青青五亩蔬，素沙黄卷泥。
一朝失此利，岂饱盐与荠。
纷然向我言，有叟其齿齯。
使君幸静听，众论信可稽。
去城今几许，坐视埤堄低。
愿移象鼻东，复泻蟇颐西。
汇为沸白潭，不入流丹溪。
焉敢费使君，畚插各自携。
兹事盖体大，更当访扶犁。
晨兴聊出郊，浮云渰凄凄。
徐行见开塞，指点了不迷。
得使负郭民，朝涉无过脐。
肯辞他日劳，远及江玻瓈。

作者简介：晁公溯：一作晁公遡，字子西，济州巨野（今山东菏泽市巨野县）人，晁公武弟。宋高宗绍兴八年进士。史籍无传，据本集诗文，知其举进士后历官梁山尉、洛州军事判官、施州通判，绍兴末知梁山军。宋孝宗乾道初知眉州，后为提点潼川府路刑狱，累迁兵部员外郎。著有《嵩山居士文集》54卷，刊于乾道四年，又有《抱经堂稿》等，已佚。